**UNIUNEA NAŢIONALĂ A BAROURILOR DIN ROMÂNIA**

**CONSILIUL UNIUNII**

**HOTĂRÂREA nr. 107**

***10 noiembrie 2020***

*În conformitate cu dispozițiile art. 61 alin. (2), art. 62 alin. (1) și (2), art. 63 și art. 65 lit. a), l), m) și ș) din Legea 51/1995 privind organizarea și exercitarea profesiei de avocat, republicată, cu modificările și completările ulterioare (în continuare, Lege),*

*Ținând cont de Hotărârea Consiliului Uniunii Naționale a Barourilor din România (în continuare U.N.B.R.)* nr. *75/17-18 iulie 2020 de organizare a Congresului avocaților în perioada 08-09 Septembrie 2020, în localitatea Mamaia, județul Constanța, dacă dispozițiile normative impuse de protecția sănătății populației, ca urmare a pandemiei Covid 19, vor permite organizarea și desfășurarea acestuia și de Anunțul de convocare a Congresului avocaților pentru această perioadă, din 07 august 2020,*

*Având în vedere, că situația sanitară din România nu a permis desfășurarea Congresului la datele sus menționate, astfel că, s-a dispus, prin Hotărârea Consiliului UNBR nr. 98/12 august 2020, amânarea acestuia, până la o dată ulterioară din acest an, ce va fi decisă de Consiliul U.N.B.R.,*

*Ținând cont de faptul că, așa cum reiese din ultimele evoluții comunicate public de autorități, situația sanitară din România s-a deteriorat și mai mult de la data adoptării Hotărârii Consiliului UNBR nr. 98/12 august 2020, astfel că desfășurarea Congresului avocaților în format fizic este de natură să conducă la asumarea de riscuri sanitare sporite,*

*Având în vedere propunerea Comisiei Permanente, adresată Consiliului UNBR și votul electronic al Consiliului UNBR, desfășurat în perioada 06-10.11.2020,*

*Consiliul UNBR adoptă prezenta:*

**HOTĂRÂRE:**

**Art. 1** **–** Congresul avocaților 2020 se va desfășura sub forma votului electronic, asupra materialelor ce vor compune ordinea de zi a Congresului, în baza anunțului de convocare a publicat în data de 07 august 2020.

**Art. 2** – (1) Barourile vor comunica delegații la Congres, potrivit prevederilor art. 62 alin. (2) din Lege și vor indica, în plus, pentru fiecare delegat în parte, următoarele: CNP, adresa de email și un număr de telefon la care poate fi contactat.

(2) Materialele vor fi disponibile in format electronic pentru membrii Congresului, pe site-ul UNBR și vor fi comunicate la barouri, pentru a le transmite către delegații la Congres.

(3) Votul electronic se va desfășura prin sistemul IFEP, potrivit Instrucțiunilor afișate pe website-ul UNBR și comunicate la barouri.

**Art. 3** – Ordinea de zi a Congresului este următoarea:

1. Prezentarea pentru aprobare a raportului anual al Consiliului U.N.B.R..

2. Prezentarea pentru aprobare a raportului anual al Consiliului de conducere al Casei de Asigurări a Avocaților (C.A.A.).

3. Prezentarea spre aprobare a execuției bugetare pe anul 2019 şi a proiectului de buget al U.N.B.R. pentru anul 2020 – ratificarea Hotărârii Consiliului UNBR nr. 39/07 decembrie 2019. Mandatarea Consiliului U.N.B.R. de a aproba proiectul de buget al UNBR pe anul 2021.

4. Prezentarea spre aprobare a execuției bugetare pe anul 2019 şi a proiectului de buget al C.A.A. pentru anul 2020. Mandatarea Consiliului U.N.B.R. de a aproba proiectul de buget al C.A.A. pe anul 2021.

5. Prezentarea spre aprobare a raportului anual al Comisiei centrale de cenzori a U.N.B.R..

6. Prezentarea spre aprobare a raportului anual al Comisiei de cenzori a C.A.A..

7. Prezentarea raportului anual al Comisiei centrale de disciplină.

8. Ratificarea Hotărârilor Consiliului U.N.B.R. de modificare şi completare a Statutului profesiei de avocat și a Statutului C.A.A. Mandatarea Consiliului U.N.B.R. ca în perioada dintre Congrese să îndeplinească atribuția prevăzută la art. 63 alin. (1) lit. e) din Legea nr. 51/1995.

9. Completarea componenței Consiliului U.N.B.R. Actualizarea compunerii Comisiei centrale de disciplină.

**Art. 4** – (1) Prezenta hotărâre se comunică membrilor Consiliului UNBR, barourilor, Casei de Asigurări a Avocaților, Institutului Național pentru Pregătirea și Perfecționarea Avocaților, Comisiei Centrale de Disciplină și Comisei Centrale de Cenzori.

(2) Prezenta hotărâre se publică pe pagina de internet [www.unbr.ro](http://www.unbr.ro) .

**C O N S I L I U L U. N. B. R.**